12. ฐานะการเงินและผลการดำเนินงาน

  12.1 งบการเงิน

  (ก) สรุปรายงานการสอบบัญชี

  ผู้สอบบัญชีได้แสดงความเห็นในรายงานการสอบบัญชีแบบไม่มีเงื่อนไขในรอบระยะเวลา 3
  ปีที่ผ่านมา

  (ข) ตารางสรุปงบการเงินรวม

  ดูรายละเอียดใน “GRAMMYTT.xls”

  (ค) อัตราส่วนทางการเงินที่สำคัญ

  ดูรายละเอียดใน “GRAMMYTT.xls”

  12.2 คำอธิบายและการวิเคราะห์ฐานะการเงินและผลการดำเนินงาน

  (ก) ผลการปฏิบัติตามแผนการดำเนินธุรกิจ

  ในปี 2543 ที่ผ่านมา กลุ่มบริษัทได้มีการดำเนินการซึ่งเป็นไปตามแผนการดำเนินงานในอนาคต
  ตามที่ได้เปิดเผยข้อมูลไว้ในแบบแสดงรายการข้อมูล (แบบ 56-1) ประจำปี 2542
  และรายงานประจำปี (แบบ 56-2) 2542 ดังนี้

1)  การปรับแนวการบริหารสำหรับธุรกิจที่ประสบปัญหาขาดทุน

-   บริษัทได้ปิดกิจการในธุรกิจค้าปลีกบางส่วนที่มีผลการดำเนินงานขาดทุน
    และมีแผนที่จะปรับโครงสร้างการบริหารสำหรับธุรกิจค้าปลีก
    โดยการเพิ่มช่องทางการจำหน่ายไปยังซุปเปอร์สโตร์ เช่น ห้างโลตัส และร้านสะดวกซื้อ
    (Convenience Store) เช่น เซเว่น อีเลฟเว่น ในรูปของการเปิดร้านค้าเล็กๆ
    ภายใต้ชื่อร้าน Imagine ทดแทนร้านค้าปลีกเดิมที่ได้มีการปิดตัวไป

-   บริษัทได้ปรับปรุงโครงสร้างการบริหารงานในประเทศไต้หวัน
    โดยการร่วมมือกับทีมงานใหม่ที่มีชื่อเสียงและมีประสบการณ์สำหรับธุรกิจเพลงในประเทศไต้หวันในการบริหารงาน
    ซึ่งบริษัทเชื่อมั่นว่าทีมงานใหม่นี้จะสามารถทำให้ธุรกิจเพลงในไต้หวันประสบความสำเร็จได้

2)  การลงทุนในโครงการใหม่

-   บริษัทได้ลงทุนในโครงการใหม่ คือ ธุรกิจ Entertainment online โดยการเปิดตัวของ
    Eotoday.com เมื่อเดือนสิงหาคม 2543 ที่ผ่านมา
    ซึ่งได้รับการตอบรับความนิยมและความสำเร็จเป็นอย่างดี โดยได้รับการจัดอันดับจากนิตยสาร
    “Internet Today” ให้เป็นเว็บไซต์อันดับ 1 ในหมวดบันเทิงติดต่อกันเป็นเวลาหลายเดือน
    รวมทั้งยังได้รับการจัดอันดับจากเว็บไซต์ Mthai.com ให้เป็น 1 ใน 5
    เว็บไซต์ของคนไทยที่มีคุณภาพ สาระ และความนิยมในปี 2543

-   บริษัทย่อยแห่งหนึ่งได้ลงทุนในโครงการศูนย์กระจายสินค้าบันเทิง
    เพื่อสนับสนุนการบริหารการตลาดและเพิ่มการจัดจำหน่ายที่มีประสิทธิภาพ
    โดยปัจจุบันอยู่ในระหว่างการออกแบบศูนย์กระจายสินค้าบันเทิงดังกล่าว
    และคาดว่าจะสามารถก่อสร้างให้แล้วเสร็จได้ภายในปี 2544 นี้

  (ข) ผลการดำเนินงาน

(1) ภาพรวมของผลการดำเนินงานที่ผ่านมา

  ภาพรวมของผลการดำเนินงานของกลุ่มบริษัทในปี 2543 ที่ผ่านมาเป็นที่น่าพอใจมาก
  เมื่อเทียบกับปี 2542 โดยกลุ่มบริษัทมีรายได้รวม 3,900.5 ล้านบาท เพิ่มขึ้นจากปีที่แล้ว 395.5
  ล้านบาท หรือคิดเป็นการเพิ่มขึ้นร้อยละ 11.8 และกำไรสุทธิ 317.1 ล้านบาท
  เพิ่มขึ้นจากปีที่แล้ว 75.8 ล้านบาท หรือคิดเป็นการเพิ่มขึ้นร้อยละ 31.4 ทั้งนี้เนื่องจาก

-   การเพิ่มขึ้นในรายได้ธุรกิจวิทยุและโทรทัศน์ ซึ่งเป็นไปตามภาวะอุตสาหกรรมสื่อโฆษณาในช่วงปี
    2543 ที่มีการเติบโตมาก
    ประกอบกับกลุ่มบริษัทใช้กลยุทธ์ทางการตลาดสำหรับธุรกิจสื่อวิทยุและโทรทัศน์ในการกระตุ้นรายได้ค่าโฆษณา

-   ต้นทุนขายและผลิตเพิ่มขึ้นเพียง 60.1 ล้านบาท หรือคิดเป็นการเพิ่มขึ้นเพียงร้อยละ 2.9
    โดยการเพิ่มขึ้นในต้นทุนของธุรกิจสื่อและวิทยุไม่สูงมากนักเมื่อเทียบกับรายได้ที่เพิ่มขึ้น
    ทั้งนี้เนื่องจากต้นทุนในธุรกิจสื่อโดยส่วนใหญ่จะเป็นกึ่งคงที่ซึ่งไม่ผันแปรตามรายได้

-   กำไรขั้นต้นเพิ่มขึ้น 343.1 ล้านบาท หรือเพิ่มขึ้นร้อยละ 25.2 เมื่อเทียบกับปีก่อน
    ค่าใช้จ่ายในการขายและบริหารเพิ่มขึ้น 152.3 ล้านบาท หรือเพิ่มขึ้นร้อยละ 14.1
    เมื่อเทียบกับปีก่อน
    ซึ่งส่วนใหญ่เป็นการเพิ่มขึ้นในการตั้งสำรองสินค้าล้าสมัยและสำรองการด้อยค่าในทรัพย์สินถาวร

-   ค่าใช้จ่ายด้านภาษีในปี 2543 มีจำนวน 219.6 ล้านบาท หรือเพิ่มขึ้นร้อยละ 90.3
    เมื่อเทียบกับปีก่อน
    ทั้งนี้เนื่องจากการเพิ่มขึ้นของรายได้ธุรกิจวิทยุและโทรทัศน์ในขณะที่บางธุรกิจยังคงมีผลขาดทุนอยู่
    และการตั้งสำรองจากสินค้าล้าสมัยและการด้อยค่าในทรัพย์สินถาวร
    ซึ่งไม่สามารถถือเป็นค่าใช้จ่ายทางภาษีได้

(2) ผลการดำเนินงานที่ผ่านมาของแต่ละกลุ่มธุรกิจ

ธุรกิจเพลง

  กลุ่มธุรกิจเพลงมีรายได้จากการจำหน่ายเพลง 2,190.4 ล้านบาท เพิ่มขึ้นเล็กน้อยจากปีก่อนอยู่
  49.52 ล้านบาท หรือคิดเป็นการเพิ่มขึ้นเพียงร้อยละ 2.3
  โดยยอดจำหน่ายเพลงสากลเพิ่มขึ้นร้อยละ 29.6
  และยอดจำหน่ายเพลงที่จำหน่ายในประเทศไต้หวันเพิ่มขึ้นร้อยละ 44.4 เมื่อเทียบกับปีก่อน
  ยอดจำหน่ายเพลงไทยเพิ่มขึ้นจากปีก่อนเพียงร้อยละ 0.91
  ทั้งนี้ส่วนหนึ่งเป็นผลจากภาวะเศรษฐกิจของประเทศและภาวะอุตสาหกรรมเพลงที่ชะลอตัวลง
  อย่างไรก็ตามบริษัทยังคงรักษาความเป็นผู้นำทางด้านธุรกิจเพลงไว้ได้อย่างเข็มแข็ง
  นอกจากนี้ปัญหาการละเมิดลิขสิทธิ์ยังเป็นสาเหตุสำคัญที่ส่งผลกระทบให้รายได้ของบริษัทลดลง
  บริษัทได้ร่วมกับภาครัฐเพื่อหาทางแก้ไขปัญหานี้ตลอดมา นอกจากนี้
  บริษัทได้ร่วมมือกับบริษัทประกอบธุรกิจเพลงทั้งในและต่างประเทศในการจัดตั้งสมาคมอุตสาหกรรมสิ่งบันทึกเสียงไทย
  โดยมีวัตถุประสงค์เพื่อพัฒนาและอำนวยประโยชน์ต่ออุตสาหกรรมสิ่งบันทึกเสียงของไทยในการปราบปราบการละเมิดลิขสิทธิ์
  และการประสานงานกับภาครัฐและองค์กรทั้งในและต่างประเทศ
  บริษัทคาดว่าผลจากการเข้าร่วมสมาคมดังกล่าวจะทำให้ปัญหาการละเมิดลิขสิทธิ์สิ่งบันทึกเสียงของไทยลดน้อยลงได้

  แม้ว่ารายได้จากการจำหน่ายเพลงไทยจะเพิ่มขึ้นเพียงเล็กน้อย ด้วยเหตุผลหลายประการข้างต้น
  แต่กลุ่มธุรกิจเพลงก็ยังคงสามารถรักษาอัตรากำไรขั้นต้นไว้ได้ในระดับที่สม่ำเสมอเท่ากับปีก่อน
  โดยมีอัตรากำไรขั้นต้นร้อยละ 33.2 ในขณะที่ปีก่อนมีอัตรากำไรขั้นต้นร้อยละ 33.4
  อย่างไรก็ตาม เนื่องจากค่าใช้จ่ายในการขายและบริหารโดยรวมในปี 2543
  ที่เพิ่มขึ้นประมาณร้อยละ 23.3 เมื่อเทียบจากปีก่อน
  โดยเฉพาะทางด้านบุคลากรที่มีอัตราการเพิ่มขึ้นร้อยละ 32.4
  และการเพิ่มขึ้นในค่าเสื่อมราคาของสินทรัพย์ต่างๆ ประมาณร้อยละ 31.3 เมื่อเทียบจากปีก่อน
  รวมทั้งการตั้งผลขาดทุนจากการขายเงินลงทุนในบริษัทย่อยส่งผลให้อัตรากำไรสุทธิสำหรับปี 2543
  และ ปี 2542 เป็นร้อยละ 6.2 และ 11.7 ตามลำดับ

บริษัทได้มีนโยบายที่จะขยายธุรกิจไปยังต่างประเทศ โดยตั้งเป้าหมายที่จะทำธุรกิจเพลงจีน
เนื่องจากบริษัทเล็งเห็นถึงตลาดเพลงภาษาจีนเป็นตลาดที่ใหญ่
โดยในขั้นแรกบริษัทได้ทดลองผลิตและจำหน่ายเพลงจีนในประเทศไต้หวันเป็นประเทศแรก ในปี
2543 ที่ผ่านมามียอดจำหน่ายเพลงในประเทศไต้หวันเพิ่มขึ้นจากปี 2542 จำนวน 23.8 ล้านบาท
หรือคิดเป็นการเพิ่มขึ้นร้อยละ 58.6
โดยเป็นการเพิ่มขึ้นของรายได้ในผลงานเพลงที่ออกสู่ตลาดมากขึ้น แม้ว่าบริษัทจะยังคงมีผลขาดทุนอยู่
56.3 ล้านบาท แต่เป็นการขาดทุนที่ลดลงเมื่อเทียบกับปีก่อน หรือคิดเป็นการลดลงร้อยละ 48.0
ซึ่งนับได้ว่าบริษัทได้ประสบความสำเร็จธุรกิจเพลงในตลาดเพลงจีนในระดับหนึ่ง
ทั้งนี้บริษัทเชื่อมั่นว่าด้วยความสามารถของทีมงาน ผู้บริหารใหม่ในประเทศไต้หวัน
ประกอบกับผลงานเพลงที่มีคุณภาพและเป็นที่ติดตลาดเพลงจีนในประเทศไต้หวัน
จะสามารถทำให้บริษัทประสบความสำเร็จในตลาดเพลงจีนในภูมิภาคเอเชียต่อไป

ธุรกิจวิทยุ

  ในปี 2543 กลุ่มธุรกิจวิทยุมีรายได้ค่าโฆษณาจากธุรกิจวิทยุเป็นจำนวน 681.7 ล้านบาท
  เพิ่มขึ้นจากปีก่อนอยู่ 252.7 ล้านบาท หรือคิดเป็นการเพิ่มขึ้นร้อยละ 58.9 ตามลำดับ
  นับว่าเป็นความสำเร็จที่ต่อเนื่องด้วยจุดเด่นของแนวคิดและความสามารถในการจัดกลุ่มเป้าหมายที่เป็นเอกลักษณ์ของแต่ละสถานีวิทยุได้อย่างชัดเจน
  โดยผลตอบรับจากผู้ฟังส่งผลให้รายการวิทยุทั้ง 4 สถานีของบริษัท ยังคงติดอันดับ 1 ใน 5
  สถานีวิทยุแรกที่ได้รับความนิยมสูงสุดมาโดยตลอด
  นอกจากนี้ส่วนหนึ่งเป็นผลมาจากการการขยายตัวของตลาดโฆษณาที่เพิ่มขึ้นในปี 2543
  โดยที่ต้นทุนโฆษณาทางวิทยุจะค่อนข้างต่ำจึงทำให้เป็นที่นิยมสำหรับผู้ประกอบการทั่วไป
  รวมทั้งการที่กลุ่มธุรกิจวิทยุใช้กลยุทธ์ทางการตลาดต่างๆ เช่น การขายโฆษณาแบบราคาเหมารวม
  ซึ่งเป็นส่วนช่วยกระตุ้นรายได้ค่าโฆษณาของกลุ่มธุรกิจวิทยุในช่วง 2-3 ปี ให้เพิ่มสูงขึ้น

  จากผลของรายได้ที่เพิ่มมากขึ้น ส่งผลให้กลุ่มธุรกิจวิทยุมีกำไรขั้นต้นและอัตรากำไรสุทธิในปี 2543
  อยู่ที่ร้อยละ 73.9 และ 30.5 ตามลำดับ ในขณะที่ปี 2542 อยู่ในอัตราร้อยละ 65.5 และ
  21.8 ตามลำดับ
  ทั้งนี้เนื่องจากต้นทุนการดำเนินการรายวิทยุโดยส่วนใหญ่จะเป็นต้นทุนกึ่งคงที่กล่าวคือจะไม่ผันแปรตามรายได้มากนัก
  จึงทำให้อัตรากำไรขั้นต้นของกลุ่มธุรกิจวิทยุอยู่ในอัตราที่สูง
  รวมทั้งค่าใช้จ่ายทางการขายและบริหารของปี 2543 และ 2542 ก็ไม่ได้เพิ่มสูงมากนัก
  โดยส่วนใหญ่จะอยู่ในสัดส่วนประมาณร้อยละ 44 ของรายได้รวม
  ส่งผลให้กลุ่มธุรกิจวิทยุมีอัตรากำไรสุทธิเพิ่มมากขึ้น

กลุ่มธุรกิจโทรทัศน์

  ในปี 2543 กลุ่มธุรกิจโทรทัศน์มีรายได้ค่าโฆษณาจากธุรกิจโทรทัศน์เป็นจำนวน 488.5 ล้านบาท
  เพิ่มขึ้นจากปีก่อนอยู่ 127 ล้านบาท หรือคิดเป็นการเพิ่มขึ้นร้อยละ 35.1
  ซึ่งก็นับได้ว่าเป็นความสำเร็จที่ต่อเนื่องด้วยจุดเด่นของคุณภาพของผลงานที่ผลิตรายการอย่างมีสาระและความบันเทิง
  จึงเป็นที่ได้รับความนิยมของผู้ชมตลอดมาเช่นกัน
  ประกอบกับการใช้กลยุทธ์ทางการตลาดและการได้รับผลกระทบในทางบวกจากการการขยายตัวของตลาดโฆษณาที่เพิ่มขึ้นในปี
  2543 ซึ่งสื่อทางโทรทัศน์เป็นสื่อที่มีอัตราการขยายตัวสูงสุดเมื่อเทียบกับสื่ออื่นๆ
  จึงส่งผลให้กลุ่มธุรกิจโทรทัศน์มีรายได้ที่เพิ่มขึ้นเมื่อเทียบกับปีก่อน

  จากผลของรายได้ที่เพิ่มมากขึ้น ส่งผลให้กลุ่มธุรกิจโทรทัศน์มีกำไรขั้นต้นและอัตรากำไรสุทธิในปี
  2543 อยู่ที่ร้อยละ 37.4 และ 12.1 ตามลำดับ ในขณะที่ปี 2542 อยู่ในอัตราร้อยละ 21 และ
  7.9 ตามลำดับ
  ทั้งนี้เนื่องจากต้นทุนการดำเนินการรายโทรทัศน์โดยส่วนใหญ่จะเป็นต้นทุนกึ่งคงที่เช่นเดียวกับธุรกิจวิทยุ
  จึงทำให้อัตรากำไรขั้นต้นของธุรกิจโทรทัศน์อยู่ในอัตราที่สูง
  รวมทั้งค่าใช้จ่ายทางการขายและบริหารของปี 2543 และ 2542 ก็ไม่ได้เพิ่มสูงมากนัก
  โดยส่วนใหญ่จะอยู่ในสัดส่วนประมาณร้อยละ 15 - 20 ของรายได้รวม
  ส่งผลให้กลุ่มธุรกิจโทรทัศน์มีอัตรากำไรสุทธิเพิ่มมากขึ้นเกือบเท่าตัว

  12.3 ฐานะการเงิน

  (ก) สินทรัพย์

(1) ส่วนประกอบของสินทรัพย์

  กลุ่มบริษัทมีสินทรัพย์รวม ณ วันที่ 31 ธันวาคม 2543 จำนวน 4,196.6 ล้านบาท เพิ่มขึ้น 12.2
  ล้านบาท หรือคิดเป็นร้อยละ 0.3 เมื่อเปรียบเทียบกับสินทรัพย์รวม ณ สิ้นปี 2542 จำนวน
  4,184.4 ล้านบาท

  สินทรัพย์หมุนเวียน จำนวน 3,421.8 ล้านบาท เพิ่มขึ้น 756.6 ล้านบาท
  หรือคิดเป็นการเพิ่มขึ้นร้อยละ 28.4 เมื่อเทียบกับปีก่อน
  โดยส่วนใหญ่เป็นการเพิ่มขึ้นในเงินสดและเงินฝากธนาคาร และเงินลงทุนระยะสั้น จำนวน
  428.2 ล้านบาท
  โดยเป็นเงินสดคงเหลือจากการดำเนินงานและนำไปฝากประจำกับธนาคารและสถาบันการเงิน
  รวมทั้งการเพิ่มขึ้นในลูกหนี้การค้าสุทธิจำนวน 258.5 ล้านบาท
  ส่วนใหญ่มาจากการจำหน่ายอัลบั้มเพลงในเดือนธันวาคมที่เพิ่มขึ้นมากเมื่อเทียบกับปีก่อน
  ส่งผลให้กลุ่มบริษัทมีลูกหนี้การค้าเพิ่มขึ้น โดยคิดเป็นการเพิ่มขึ้นร้อยละ 38.5 เมื่อเทียบกับปีก่อน
  ในขณะที่มีสินค้าคงเหลือสุทธิจำนวน 317.3 ล้านบาท ลดลง 35.8 ล้านบาท
  ซึ่งเกิดจากการตั้งสำรองสินค้าเสื่อมสภาพเพิ่มขึ้น 40.2 ล้านบาท จากปีก่อน
  และการเพิ่มขึ้นในสินทรัพย์หมุนเวียนอื่นจำนวน 105.7 ล้านบาท
  โดยส่วนใหญ่เป็นเงินทดรองจ่ายให้กับศิลปินและนักแต่งเพลง และค่าลิขสิทธิ์จ่ายล่วงหน้า

เงินลงทุนอื่นๆ จำนวน 257.8 ล้านบาท ลดลง 649.1 ล้านบาท
เกิดจากการจำหน่ายเงินลงทุนในหลักทรัพย์ในความต้องการของตลาดจำนวน 683.1 ล้านบาท
เนื่องจากราคาตลาดของหลักทรัพย์ดังกล่าวมีมูลค่าที่ลดลงอย่างต่อเนื่อง
และการลงทุนเพิ่มเติมในหุ้นกู้จำนวน 40 ล้านบาท
เนื่องจากการได้รับผลตอบแทนที่ดีกว่าการฝากประจำธนาคาร

  ที่ดิน อาคาร และอุปกรณ์ และสินทรัพย์อื่น จำนวน 517.7 ล้านบาท ลดลง 94.6 ล้านบาท
  ส่วนใหญ่เกิดจากการซื้อสินทรัพย์เพิ่มสุทธิ 75.5 ล้านบาท การตัดค่าเสื่อมราคา 118.7 ล้านบาท
  และการตั้งสำรองด้อยค่าสินทรัพย์ 23.7 ล้านบาท

  ลูกหนี้อื่น จำนวน 46.5 ล้านบาท และ 56.5 ล้านบาท สำหรับปี 2543 และ ปี 2542
  ตามลำดับเป็นลูกหนี้ค้างชำระค่าหุ้นสามัญของบริษัท อินเตอร์เวิลด์ มัลติ มีเดีย จำกัด (เดิมชื่อ
  “บริษัท ต้นอ้อ แกรมมี่ จำกัด”)
  ซึ่งบริษัทย่อยแห่งหนึ่งของบริษัทได้จำหน่ายเงินลงทุนในบริษัทข้างต้นให้กับบุคคลที่ไม่มีส่วนเกี่ยวข้องอย่างใดกับบริษัทในปี
  2541 ในมูลค่าที่ตราไว้ โดยเป็นการผ่อนชำระภายในระยะเวลา 5 ปี สิ้นสุดปี 2546

(2) คุณภาพของสินทรัพย์

สินทรัพย์

  ในระหว่างปี 2543 กลุ่มบริษัทมีนโยบายที่จะปรับเปลี่ยนโครงสร้างธุรกิจร้านค้าปลีก
  โดยทยอยปิดร้านค้าที่ขาดทุนและปรับขนาดพื้นที่ของร้านค้าที่มีอยู่ให้เล็กลงเพื่อความคล่องตัวในการบริหารร้านและลดต้นทุนในการเก็บสินค้าคงคลัง
  กลุ่มบริษัทได้เริ่มทยอยปิดร้านค้าดังกล่าวตั้งแต่ปลายปี 2543
  และได้ตั้งสำรองเผื่อการด้อยค่าของสินทรัพย์จากการปิดธุรกิจค้าปลีกจำนวน 23.7 ล้านบาท
  นอกจากนี้บริษัทยังได้ตั้งสำรองเผื่อผลขาดทุนจากการลงทุนในบริษัทย่อยจำนวน 46
  ล้านบาทหรือเพิ่มขึ้นจากปีก่อน 43 ล้านบาท
  ซึ่งสำรองผลขาดทุนจากการลงทุนทั้งหมดเป็นไปตามวิธีส่วนได้เสียของบริษัทย่อย

ลูกหนี้

  อายุของลูกหนี้การค้าโดยเฉลี่ยประมาณ 75 วันในขณะที่นโยบายการให้สินเชื่อของบริษัทประมาณ
  60 วัน
  เนื่องจากกลุ่มบริษัทมียอดขายในเดือนธันวาคมเพิ่มขึ้นมากโดยเพิ่มขึ้นจากเดือนธันวาคมของปีก่อนประมาณ
  185.0 ล้านบาท

  อายุของลูกหนี้โดยเฉลี่ย ประกอบด้วย

  ล้านบาท

  - ยังไม่ถึงกำหนดชำระ 504.0

  - ค้างชำระน้อยกว่า 3 เดือน 392.8

  - ค้างชำระ 3-6 เดือน 15.6

  - ค้างชำระ 6-12 เดือน 31.4

  - ค้างชำระมากกว่า 12 เดือนขึ้นไป 58.1

  รวม 1,001.9

  หัก: ค่าเผื่อหนี้สงสัยจะสูญ (72.4)

  ลูกหนี้การค้าสุทธิ 929.5

กลุ่มบริษัทได้ตั้งสำรองหนี้สงสัยจะสูญสำหรับลูกหนี้ที่คาดว่าจะมีปัญหาในการชำระหนี้อย่างเพียงพอ
ลูกหนี้รายใหญ่ที่มีมูลหนี้มากกว่า 1 ล้านบาทมี 3 รายโดยมียอดคงค้างรวมประมาณ 13
ล้านบาทและอยู่ในระหว่างการฟ้องร้องและดำเนินคดีในศาล

  (ข) สภาพคล่อง

(1) กระแสเงินสด

กลุ่มบริษัทมีเงินสดและรายการเทียบเท่าเงินสดเพิ่มขึ้น 236.7 ล้านบาท
ประกอบด้วยเงินสดสุทธิจากกิจกรรมดำเนินงานเพิ่มขึ้น 348.7 ล้านบาท จากกิจกรรมลงทุนเพิ่มขึ้น
375.1 ล้านบาท และจากกิจกรรมจัดหาเงินที่ลดลง 487.1 ล้านบาท

  เงินสดจ่ายจากกิจกรรมดำเนินงานเกิดจากการลงทุนซื้ออุปกรณ์ 100.9 ล้านบาท
  เพื่อเพิ่มประสิทธิภาพการผลิตและการดำเนินงาน การลงทุนเพิ่มในหุ้นกู้ จำนวน 105
  ล้านบาทและในเงินฝากที่มีระยะเวลามากกว่า 3 เดือนขึ้นไป จำนวน 191.4 ล้านบาท
  ซึ่งให้ผลตอบแทนที่สูงกว่าการฝากธนาคาร

  เงินสดรับจากกิจกรรมลงทุนส่วนใหญ่เกิดจากการขายเงินลงทุนในหลักทรัพย์ในความต้องการของตลาดและหน่วยลงทุน
  จำนวน 700.7 ล้านบาทและหุ้นกู้ที่ถึงกำหนดไถ่ถอน 65 ล้านบาท
  ทั้งนี้เป็นการขายเงินลงทุนดังกล่าวเพื่อลดความเสี่ยงจากการลดราคาของหลักทรัพย์และบางส่วนใช้เป็นเงินทุนหมุนเวียน

  เงินสดรับจากกิจกรรมจัดหาเงินที่ลดลงเกิดจากการจ่ายเงินปันผลไปในระหว่างปี จำนวน 500
  ล้านบาท

  บริษัทและบริษัทย่อยไม่มีรายจ่ายลงทุนโดยการก่อหนี้ระยะยาวที่อาจมีผลผูกพันในอนาคต

(2) อัตราส่วนสภาพคล่องที่สำคัญ

  2543 2542 2541

อัตราส่วนสภาพคล่อง (เท่า) 3.96 3.99 3.27

อัตราส่วนสภาพคล่องหมุนเร็ว (เท่า) 3.35 3.31 2.56

  จากตัวเลขอัตราส่วนสภาพคล่องของกลุ่มบริษัทจะเห็นได้ว่ามีสภาพคล่องค่อนข้างมาก
  หรือมีความสามารถในการชำระหนี้ระยะสั้นค่อนข้างสูงเนื่องจากมีสินทรัพย์หมุนเวียนมากกว่าหนี้สินหมุนเวียนมาก

  ระยะเวลาครบกำหนดของหนี้ระยะสั้นที่มีผลต่อสภาพคล่องของกลุ่มบริษัท

  จากการวิเคราะห์ความเพียงพอของเงินสดในการชำระหนี้ระยะสั้นของกลุ่มบริษัท
  พบว่ามีเงินสดและเงินฝากธนาคารที่มีกำหนดเรียกคืนในระยะเวลาไม่เกิน 3 เดือนจำนวน
  1,657.7
  ล้านบาทและเป็นหนี้การค้าจากการดำเนินธุรกิจปกติโดยมีระยะเวลาการชำระเงินที่แน่นอน
  ในขณะที่หนี้สินหมุนเวียนของกลุ่มบริษัทซึ่งมีอายุหนี้เฉลี่ยประมาณ 3 เดือนมีเพียง 869.5 ล้านบาท
  ดังนั้นกลุ่มบริษัทจึงไม่มีปัญหาสภาพคล่องในการจ่ายชำระหนี้ระยะสั้นแต่อย่างใด

  (ค) รายจ่ายลงทุน

(1) แผนการลงทุนในปี 2543

-   ในระหว่างปี
    กลุ่มบริษัทมีรายจ่ายลงทุนส่วนใหญ่มาจากการสร้างสตูดิโอเพื่อรองรับการขยายตัวของกลุ่มธุรกิจบันเทิง

-   การลงทุนในเครื่องคอมพิวเตอร์สำหรับธุรกิจ Entertainment online
    เพื่อขยายธุรกิจทางด้านอินเตอร์เน็ต
    ซึ่งจะก่อให้เกิดรายได้จากการโฆษณาและรายได้จากธุรกิจ E-Commerce
    โดยกลุ่มบริษัทคาดว่าจะสามารถคุ้มทุนจากการลงทุนได้ในปี 2544

(2) แผนรายจ่ายลงทุนในปี 2544

  สำหรับแผนรายจ่ายลงทุนสำหรับปี 2544 กลุ่มบริษัทคาดว่าจะดำเนินการลงทุนตามรายละเอียด
  ดังนี้

  1) ลงทุนในบริษัทย่อย

-   การลงทุนเพิ่มเติมในบริษัทย่อยในประเทศไต้หวัน
    โดยเป็นการเพิ่มทุนของบริษัทย่อยเพื่อการขยายการดำเนินงานในธุรกิจเพลงอย่างครบวงจรในประเทศไต้หวัน
    คาดว่าจะใช้เงินลงทุนประมาณ 100 ล้านดอลลาร์ไต้หวัน หรือคิดเป็นประมาณ 130.72
    ล้านบาท (อัตราแลกเปลี่ยนไต้หวันเมื่อเทียบกับบาทเท่ากับ 1.3072 บาท ณ วันที่ 31
    ธันวาคม 2543)

  2) ลงทุนในทรัพย์สินถาวร

-   การลงทุนในโครงการศูนย์กระจายสินค้าบันเทิง ซึ่งคาดว่าจะใช้เงินลงทุนประมาณ 50
    ล้านบาท
    ทั้งนี้การจัดตั้งศูนย์กระจายสินค้าดังกล่าวเพื่อให้เกิดช่องทางการจำหน่ายและจัดจำหน่ายสินค้าบันเทิงที่หลากหลายทั้งในกลุ่มบริษัท
    และบริษัทอื่นๆ นอกกลุ่ม ซึ่งคาดว่าจะเริ่มมีรายได้ในปี 2544

-   การลงทุนเพิ่มเติมในอุปกรณ์ดำเนินงาน เครื่องตกแต่ง และเครื่องใช้สำนักงานประมาณ 10
    ล้านบาท เพื่อก่อให้เกิดรายได้ของธุรกิจวิทยุที่กำลังขยายตัวอย่างต่อเนื่องในปีนี้

-   การลงทุนเพิ่มเติมในซอฟแวร์ของธุรกิจ Entertainment online อีกประมาณ 2 ล้านบาท
    เพื่อเพิ่มรายได้จากการโฆษณาและธุรกิจ e-commerce ซึ่งคาดว่าจะคุ้มทุนในปีนี้

  3) การย้ายสำนักงาน

-   บริษัทมีโครงการที่จะย้ายสำนักงานที่อยู่ปัจจุบัน ไปเป็นการเช่าในอาคารแห่งใหม่ภายในปี
    2544 นี้ ทั้งนี้เพื่อรองรับการขยายตัวของธุรกิจของกลุ่มบริษัทในอนาคต
    โดยคาดว่าจะมีค่าใช้จ่ายทางด้านการตกแต่งอาคารและสำนักงานเป็นจำนวนเงินประมาณ
    160-200 ล้านบาท

  (ง) แหล่งที่มาของเงินทุน

(1) ความเหมาะสมของโครงสร้างเงินทุน

  2543 2542 2541

อัตราส่วนหนี้สินต่อส่วนของผู้ถือหุ้น (เท่า) 0.26 0.19 0.29

  จากตัวเลขอัตราส่วนหนี้สินต่อส่วนของผู้ถือหุ้นมีอัตราที่ค่อนข้างต่ำ
  เนื่องจากกลุ่มบริษัทไม่มีการกู้ยืมจากภายนอก
  หนี้สินทั้งหมดของกลุ่มบริษัทเป็นหนี้สินที่เกิดจากการดำเนินงานตามปกติ
  หากพิจารณาโครงสร้างของทุนถือว่าบริษัทมีสัดส่วนที่สูงกว่ามาตรฐานของกลุ่มอุตสาหกรรมบันเทิงและกลุ่มบริษัทยังไม่มีความจำเป็นต้องหาเงินทุนจากภายนอกเพื่อขยายงาน

(2) ส่วนของผู้ถือหุ้น

  กลุ่มบริษัทมีส่วนของผู้ถือหุ้น ณ วันที่ 31 ธันวาคม 2543 จำนวน 3,301.3 ล้านบาท
  ลดลงจำนวน 181.7 ล้านบาท หรือคิดเป็นการลดลงร้อยละ 5.2 เมื่อเทียบกับสิ้นปี 2542
  การเปลี่ยนแปลงในส่วนของผู้ถือหุ้นโดยส่วนใหญ่เป็นผลมาจากการจ่ายเงินปันผลของปี 2542
  จำนวน 500 ล้านบาท ซึ่งมาบันทึกจ่ายในปี 2543

(3) หนี้สิน

  กลุ่มบริษัทมีหนี้สินรวม ณ วันที่ 31 ธันวาคม 2543 จำนวน 869.5 ล้านบาท เพิ่มขึ้น 194.3
  ล้านบาท หรือร้อยละ 28.8 เมื่อเทียบกับหนี้สินรวม ณ สิ้นปี 2542 จำนวน 675.2 ล้านบาท
  ซึ่งส่วนใหญ่มาจากการเพิ่มขึ้นจากผลของการดำเนินงาน ได้แก่ ภาษีเงินได้นิติบุคคล
  โบนัสค้างจ่าย และค่าใช้จ่ายในการส่งเสริมการขาย
  โดยกลุ่มบริษัทไม่มีหนี้สินจากบุคคลภายนอกและไม่มีหนี้สินที่เป็นเงินตราต่างประเทศ

  (จ) ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

  - ไม่มี -